**E toamnă**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E toamnă

E toamnă-n nostalgia serii.

O frunză de stejar ţesută în covor,

o zbatere din aripi a blândului cocor,

o galbenă gutuie,

un voal de fum ce suie,

aduce-n gând o linişte-a tăcerii.

E toamnă peste tot, nu crezi?

Miroase a tanin şi-a frunze moi,

din norii gri, îmi curg pe casă ploi,

îngheaţă la ferestre flori,

mai zboară fluturi uneori,

când tu la somnul meu veghezi.

Se vede luna prin perdele.

E cerul străbătut de vise,

în piept bat verile trimise

cu zbor de păsări călătoare,

spre verile târzii, cu soare,

din nostalgia toamnei mele.